**Komuniciranje za modelske serije, inovacije in tehnologije**

Benedikt Still

Telefon: +49 841 89-89615

E-mail: benedikt.still@audi.de

[www.audi-mediacenter.com](http://www.audi-mediacenter.com)

Brezmejno mobilen: storitev Audi e-tron Charging Service zaokroža ponudbo polnilnih možnosti

* **Premiumska storitev polnjenja z več kot 72.000 polnilnimi točkami na 16 trgih EU**
* **Aktiviranje vseh polnilnih točk z le eno kartico ali prek aplikacije myAudi**
* **Integracija omrežja za hitro polnjenje Ionity, prek katerega se Audi e-tron kot prvi serijski avtomobil polni s polnilno močjo do 150 kW**

**Ingolstadt (Nemčija), september 2018 – Z e-tronom se za Audi odpira povsem novo poglavje. Znamka s štirimi krogi se iz klasičnega avtomobilskega proizvajalca spreminja v sistemskega ponudnika prestižne mobilnosti. Storitev Audi e-tron Charging Service bo del celovite ponudbe polnilnih možnosti in bo na številnih evropskih trgih nudila dostop do javne polnilne infrastrukture. Audijeva kartica za polnjenje zajema več kot 72.000 polnilnih točk 220 ponudnikov in tako omogoča brezmejno in brezskrbno električno mobilnost.**

Audi je naredil konec strahu pred praznimi avtomobilskimi baterijami. Poleg dosega Audija e‑tron, ki zadošča vsakodnevnim potrebam, je ključni dejavnik tudi celovita ponudba polnilnih možnosti za polnjenje doma in na poti. Kdor svojega e-trona napolni čez noč in se zjutraj odpelje s polno baterijo, se mu pri vsakodnevni vožnji ne bo treba ustavljati na polnilni postaji. Doseg prek 400 km (izmerjen skladno s preizkusnim postopkom WLTP, ki je prilagojen realnim pogo­jem) omogoča vožnjo na električni pogon brez kompromisov. Za daljše vožnje pa vam Audi s storitvijo e-tron Charging Service nudi pametno rešitev za hitro in preprosto polnjenje.

"Storitev e-tron Charging Service vzbuja zaupanje v našo električno ofenzivo. Po Audiju e-tron bo leta 2019 kot drugo električno vozilo na trg prišel Audi e-tron Sportback, leta 2020 pa mu bo sledil Audi e-tron GT, ki ga razvija Audi Sport. Na veliko vprašanj in dvomov pri polnjenju lahko že danes ponudimo prave odgovore," pravi Peter Mertens, direktor tehničnega razvoja v družbi AUDI AG.

**Enostavno: dostop brez ovir z le eno pogodbo**

Audi prek svoje nove storitve polnjenja vsem kupcem e-trona, in s tem tudi imetnikom priključ­nih modelov, omogoča dostop do približno 80 % vseh javnih polnilnih postaj v Evropi. Ob uvedbi na trg je na voljo že več kot 72.000 polnilnih točk v 16 državah EU, čez nekaj mesecev pa bo sledilo še osem trgov v vzhodni Evropi. Obračunavanje poteka centralno prek le ene pogodbe z enotnimi in transparentnimi cenovnimi modeli.

Uporaba je enostavna: polnjenje z izmeničnim ali enosmernim tokom, z 11 kW ali 150 kW – za zagon polnjenja zadostuje ena sama kartica (t.i. e-tron Charging Service Card). Veliko polnilnih postaj je mogoče aktivirati tudi z odčitavanjem kode QR prek pametnega telefona. Uporabnik se za storitev registrira na portalu myAudi in sklene individualno pogodbo za polnjenje. Vsi postopki polnjenja se samodejno zaračunajo skupaj ob koncu posameznega meseca. Na portalu myAudi si lahko uporabnik kadar koli ogleda aktualno zgodovino polnjenja in aktualne obračune ter tudi upravlja svojo pogodbo.

"S storitvijo e-tron Charging Service vam še pred prihodom Audija e-tron na trg nudimo premium­­sko storitev polnjenja. Ponudba je oblikovana po meri za potrebe naših strank. Skupaj z našim partnerjem, družbo Digital Charging Solutions, bomo storitev še nadgrajevali," je povedal Fermin Soneira, vodja produktnega marketinga pri Audiju.

**Napredno: načrtovanje poti z aplikacijo**

Daljša pot s postanki za polnjenje je tako enostavna kot samo polnjenje. Načrtovanje je možno vnaprej v aplikaciji myAudi kot tudi neposredno v avtomobilu. V obeh primerih se uporabniku prikaže ustrezna pot s potrebnimi polnilnimi točkami. Navigacija pri tem poleg napolnjenosti baterije upošteva tudi prometno situacijo ter izračuna čas prihoda in potrebni čas polnjenja. Po vsej Evropi je poleg "DC" polnilnih postaj, kjer je Audi e-tron mogoče polniti z enosmernim tokom, zajeta tudi večina "AC" polnilnih postaj za polnjenje z izmeničnim tokom. Načrtovanje polnjenja se nenehno prilagaja okoliščinam. Če npr. predvidena postaja za hitro polnjenje z enosmernim tokom ni več dosegljiva, se prikaže alternativni predlog. Vzporedno s prikazom v avtomobilu načrtovanje polnjenja poteka tudi v aplikaciji myAudi v pametnem telefonu. Med aktivnim postopkom polnjenja prikazuje preostali čas polnjenja in aktualno napolnjenost baterije. Uporabnik po želji dobi potisno sporočilo takoj, ko lahko nadaljuje z vožnjo. Prav tako lahko prek aplikacije upravlja vnaprejšnje klimatiziranje.

**Udobno: funkcija Plug & Charge**

Od leta 2019 bo polnjenje za Audijeve uporabnike še udobnejše. Takrat bo predstavljena funkcija Plug & Charge. Z njo se bo Audi e-tron prek najsodobnejših kriptografskih postopkov kar sam avtoriziral na polnilnih postajah in zagnal postopek polnjenja – kartica ne bo več potrebna. Vsa vozila Audi e-tron, ki bodo s tekočega traku zapeljala od sredine leta 2019, bodo funkcijo vsebovala serijsko. Tudi v zasebnem okolju bo uporabnik lahko funkcijo Plug & Charge uporabljal za dostop do svojega polnilnega sistema "connect". Potem vnos kode PIN za zaščito pred ne­pooblaščeno uporabo ne bo več potreben.

**Hitro: polnjenje s polnilno močjo do 150 kW**

Na dolgih relacijah, npr. pri vožnji na počitnice, je možnost hitrega polnjenja bistvenega pomena. Zato so koncern Volkswagen z družbama Audi in Porsche, BMW Group, Daimler AG in Ford Motor Company ustanovili mešano podjetje Ionity. Audi e-tron je prvi serijski avto, ki ga bo na Ionityjevih zmogljivih polnilnih postajah z enosmernim tokom mogoče polniti s polnilno močjo do 150 kW. To pomeni, da bo v približno 30 minutah pripravljen za naslednjo dolgo relacijo. Storitev e-tron Charging Service povezuje omrežje za hitro polnjenje Ionity, ki se bo postopoma nadgrajevalo in bo do leta 2020 obsegalo 400 postaj. Avtomobili se tam večinoma polnijo z ekološko pridobljeno elektriko. Poleg tega ponudbo storitve e-tron Charging Service na dolgih relacijah dopolnjujejo hitre polnilne postaje drugih ponudnikov.

**Vsestransko: celovita ponudba tudi za polnjenje doma**

Audi je za polnjenje v domači garaži pripravil različne rešitve. Serijski mobilni polnilni sistem "compact" je mogoče uporabljati na 230-voltnem gospodinjskem priključku in na 400-voltni vtičnici za izmenični tok. Opcijski polnilni sistem "connect" polnilno moč podvoji na do 22 kW. Ustrezni dodatni polnilnik, vgrajen v avtu, bo opcijsko na voljo tekom leta 2019.

V kombinaciji z združljivim sistemom za upravljanje energije v gospodinjstvu bo ponujal tudi pametne funkcije, kot sta polnjenje v času, ko je cena električne energije nižja, ali polnjenje z lastno sončno energijo, če je hiša opremljena s fotovoltaičnim sistemom. Poleg tega Audi v sodelovanju z lokalnimi dobavitelji energije na izbranih trgih ponuja zeleno električno energijo za polnjenje doma.

**Koristno: Audi Mobility Check**

Če stranka želi pri nakupu Audija e-tron preveriti, kateri način polnjenja je mogoč v njeni garaži, lahko na Audijevi spletni strani opravi spletni postopek Audi Mobility Check. Z njim oceni, ali je domača električna napeljava primerna za polnjenje. Poleg tega se lahko stranka pozanima za postopek Home-Check: na izbranih trgih lahko električar, s katerim sodeluje lokalni trgovec z vozili Audi, preveri možnosti za polnjenje na domu stranke in na njeno željo namesti ustrezno tehnično opremo.

Koncern Audi je z znamkami Audi, Ducati in Lamborghini eden najuspešnejših proizvajalcev avtomobilov in motornih koles prestižnega segmenta. Prisoten je v več kot 100 državah širom po svetu in ima 16 proizvod­nih lokacij v skupno dvanajstih državah. 100-odstotne hčerinske družbe Audi AG so med drugim Audi Sport GmbH (Neckarsulm/Nemčija), Automobili Lamborghini S.p.A. (Sant’ Agata Bolognese/Italija) in Ducati Motor Holding S.p.A. (Bologna/Italija).

Leta 2017 je koncern Audi prodal okoli 1,878 milijona avtomobilov znamke Audi, 3.815 športnih avtomobilov znamke Lamborghini in 55.900 motornih koles znamke Ducati. S prometom v višini 60,1 milijarde EUR je proizvajalec prestižnih vozil v poslovnem letu 2017 zabeležil 5,1 milijarde EUR dobička iz poslovanja. Trenutno je v podjetju zaposlenih okoli 90.000 ljudi, od tega več kot 60.000 v Nemčiji. Audi se osredotoča na trajnostne proizvode in tehnologije za prihodnost mobilnosti.